Twee vas vir Cullinan-rooftog - Maroela Media
Twee mans is in hegtenis geneem nadat hulle glo ŉ winkel in Cullinan, Gauteng beroof het en twee mense in die proses beseer het.
Johannes Jaftha, woordvoerder van die polisie, het gesê die polisie soek steeds na die ander verdagtes. Vier gewapende mans het Dinsdagmiddag ŉ Somaliër se winkel beroof. “Hulle het twee mans in die winkel aangehou en een van die mans met ŉ vuurwapen oor die kop geslaan. Hy is in ŉ ernstige toestand in die hospitaal.”
Volgens Jaftha is die ander man in die arm geskiet. Die rowers het met kruideniersware, selfoonlugtyd en kontant gevlug. Twee van die verdagtes is vroeg Woensdagoggend in Ekangala in hegtenis geneem. Jaftha het gesê een van die verdagtes is vroeër op borgtog vrygelaat nadat hy op aanklag van roof in hegtenis geneem is aan die Oos-Rand.
Die verdagtes sal Vrydag in die hof verskyn op aanklag van gewapende roof en poging tot moord.